Turkmenistan / Yleistilanne

Turkmenistan / General situation

**Kysymykset**

*1) Mikä on Turkmenistanin yleinen poliittinen ja yhteiskunnallinen tilanne sekä turvallisuustilanne?  
2) Minkälaisia sosiaalisia, poliittisia ja/tai aseellisia konflikteja Turkmenistanissa on ollut? Miten nämä konfliktit vaikuttavat nykypäivään?  
3) Mikä on maan ihmisoikeustilanne?  
4) Minkälainen oikeusjärjestelmä Turkmenistanissa on? Onko maassa mahdollista turvautua viranomaisiin ja koskeeko se kaikkia väestöryhmiä?  
5) Mikä on Turkmenistanin taloudellinen ja humanitaarinen tilanne?  
6) Voivatko kaikki Turkmenistanin kansalaiset muuttaa vapaasti maan sisällä?*

***Questions***

1) What is the general political, social, and security situation in Turkmenistan?  
2) What type of social, political, and/or armed conflicts have there been in Turkmenistan, and how do they affect today?  
3) What is the human rights situation in Turkmenistan?  
4) How is the judiciary in Turkmenistan, and is it possible for all population groups to have protection by the state?  
5) What is the economic and humanitarian situation in Turkmenistan?  
6) Can all Turkmen citizens freely move within the country?

## Mikä on Turkmenistanin yleinen poliittinen ja yhteiskunnallinen tilanne sekä turvallisuustilanne?

Turkmenistanissa ei ole mikään oleellisesti muuttunut vuosikymmeniin. Itsenäistyminen vuonna 1991 ei katkaissut vanhan neuvostoeliitin valtaa ja maa on säilynyt koko itsenäisyytensä ajan maailman totalitaarisimpien maiden joukossa, *”one of the world’s most oppressive and closed countries”*.[[1]](#footnote-1) Freedom in the World -vuosiraportissa Turkmenistan sijoittuu kolmanneksi epävapaimmaksi Syyrian ja Etelä-Sudanin sekä Eritrean ja Pohjois-Korean väliin.[[2]](#footnote-2)

Maassa ei ole käytännössä poliittista elämää, ei oppositiota eikä mahdollisuutta rauhanomaisiin muutoksiin. Toisinajattelijat ovat enimmäkseen maanpaossa Venäjällä ja Ruotsissa. Presidentiksi valittiin 12.3.2022 odotetusti edeltäjänsä 40-vuotias poika, joka on luvannut kohentaa pääkaupungin liikenneoloja ja antanut outoja ohjeita naisille.[[3]](#footnote-3) Niin hänen isänsä, joka jatkaa maan johtamista muissa viroissa, kuin edellinenkin presidentti tunnettiin omaperäisinä yksinvaltiaina. Poliittisen pysähtyneisyyden vuoksi maa vaikuttaa vakaalta, viralliset tiedot ovat myönteisiä ja epävirallista tietoa on vaikea saada. Ahtaasti määritelty turvallisuus onkin ainoa asia, jossa Turkmenistan ei ole ihmisoikeusjärjestöjen kansainvälisessä vertailussa surkeimmassa tusinassa.[[4]](#footnote-4) Liikenne- ja terveysturvallisuus eivät kuitenkaan ole eurooppalaisella tasolla.[[5]](#footnote-5)

## Minkälaisia sosiaalisia, poliittisia ja/tai aseellisia konflikteja Turkmenistanissa on ollut? Miten nämä konfliktit vaikuttavat nykypäivään?

Turkmenistanissa ei ole ollut sataan vuoteen poliittisia mullistuksia tai aseellisia konflikteja. Edes Afganistanin sota ei ole juurikaan tuntunut Turkmenistanin puolella. Vuosituhannen vaihteessa lähinnä venäläisvähemmistö osoitti mieltään hallintoa vastaan, mutta sekin on laantunut.

## Mikä on maan ihmisoikeustilanne?

Turkmenistanissa ei ole ihmisoikeuksia. Tilannetta on kuvailtu englannin sanalla ”abysmal”, joka viittaa pohjattomaan syöveriin.[[6]](#footnote-6) Vaikka uutisointi maasta on hyvin rajattua, tietoon on tullut viranomaisten tekemiksi epäiltyjä murhia, katoamisia, kidutusta, yksityiselämän loukkauksia, häirintää, uhkailuja ja talkootöihin pakottamista.[[7]](#footnote-7) Viime keväänä naisilta kiellettiin irtoripset ja tekokynnet sekä autojen etuistuimet. Lisäksi tiukennettiin ehtoja abortin saamiseen, mikä käytännössä laajensi korruptiota (käypä hinta lääkärin lahjukseksi on 100-500 USD).[[8]](#footnote-8) Lievimmästä päästä ovat islamisteiksi epäiltyjen pakkojuottamiset alkoholilla.[[9]](#footnote-9) Internet on tiukasti sensuroitu ja myös ulkomailla opiskelevia turkmenistanilaisia valvotaan ilmiantajilla, jotka seuraavat opintojen etenemisvauhtia, vapaa-ajan viettoa ja sosiaalisia kontakteja.[[10]](#footnote-10)

## Minkälainen oikeusjärjestelmä Turkmenistanissa on? Onko maassa mahdollista turvautua viranomaisiin ja koskeeko se kaikkia väestöryhmiä?

Neuvostohallinnolta periytynyt oikeusjärjestelmä on Turkmenistanissa alistettu poliittiselle tarkoituksenmukaisuudelle, se on korruptoitunutta ja tehotonta.[[11]](#footnote-11) Presidentti nimittää ja irtisanoo tuomarit mielensä mukaan.[[12]](#footnote-12) Viranomaiset keskittyvät suojelemaan itseään. Kriittisiä toimittajia syytetään häikäilemättä lavastetuista rikoksista, esimerkiksi väittämällä heidän yrittäneen kiristää hallinnon tukijoita (rikoslain 228 §).[[13]](#footnote-13) Perinteisillä heimo-, sukulaisuus- ym. suhteilla ja korruptiolla on ratkaiseva vaikutus. Kansainvälisessä korruptiovertailussa Turkmenistan on 180 maan joukossa Pohjois-Korean ja Burundin kanssa jaetulla sijalla 169.-171.[[14]](#footnote-14)

Venäjänkielisiä ja muita vähemmistökansallisuuksia syrjitään korkeimmissa valtionviroissa, joihin pyrkijöiden isovanhemmatkin selvitetään.[[15]](#footnote-15) Etuoikeutettuja ovat presidentin sukulaiset ja heidän heimoonsa kuuluvat turkmeenit.[[16]](#footnote-16)

Toisinajattelijoiden sukulaiset (ainakin veljenpoikiin ja -tyttäriin saakka) saavat kärsiä heidän vuokseen, esimerkiksi irtisanomisilla tai uhkailemalla varusmiespalveluksessa olevia sukulaisia.[[17]](#footnote-17) Ulkomaillakin tapahtuva poliittinen toisinajattelu kostetaan sukulaisille – myös lapsille, joita on kuulusteltu ja uhkailtu vangitsemisella tai koulussa huonoilla arvosanoilla.[[18]](#footnote-18)

## Mikä on Turkmenistanin taloudellinen ja humanitaarinen tilanne?

Maakaasu on tärkeä luonnonvara, joka on taannut Turkmenistanin hallitukselle kohtuullista vaurautta, mutta maan talous on siitä huolimatta ajautunut vaikeuksiin yli neljän vuoden ajan: ruoan hinnat ovat nousseet ja ruoka-apua köyhimmille on supistettu.[[19]](#footnote-19) Virallisesti maassa ei ole esiintynyt koronaa, joten terveystilanteesta ei ole luotettavaa tietoa.[[20]](#footnote-20) Vuosina 2008-2018 maasta muutti lähes kaksi miljoonaa ihmistä.[[21]](#footnote-21)

## Voivatko kaikki Turkmenistanin kansalaiset muuttaa vapaasti maan sisällä?

Turkmenistanissa on neuvostoajoilta periytynyt sisäpassijärjestelmä, jonka avulla viranomaiset valvovat ja halutessaan estävät kansalaisten vapaata liikkumista tai muuttoa paikkakunnalta toiselle.[[22]](#footnote-22) Laki mahdollistaa maan sisäiseen karkoitukseen määräämisen 2-5 vuodeksi.[[23]](#footnote-23) Koronan torjunnan nimissä viranomiset ovat ajoittain rajoittaneet yli 50-vuotiaidenkin liikkumista kotimaassaan.[[24]](#footnote-24) Koronarajoituksia on uusittu alueittain heinäkuusta 2021.[[25]](#footnote-25)

Ulkomaille pyrkivien tai sinne jättäytyvien passeja ei ole jatkettu.[[26]](#footnote-26) Erityisesti on rajoitettu toimittajien, aktivistien, heidän sukulaistensa, alle 40-vuotiaiden ja liikemiestenkin ulkomaanmatkoja.[[27]](#footnote-27) Valtion virkamiesten ulkomaanmatkat on kielletty viiden vuoden ajan valtionsalaisuuksien vuotamisen pelosta ja presidentin armahtamien rikollisten kahden vuoden ajan, mutta myös ihmiskaupan uhriksi joutumisen pelko riittää matkustuskieltoon.[[28]](#footnote-28) Ulkomailta palaavat kansalaiset ovat erityisen tarkkailun ja ilmiantojen kohteina.[[29]](#footnote-29)

## Lähteet

Amnesty International 29.3.2022. *Report 2021/2022 - Turkmenistan.* <https://www.amnesty.org/en/location/europe-and-central-asia/turkmenistan/report-turkmenistan/> (Käyty 29.8.2022)

Freedom House 28.2.2022. *Freedom in the World 2012 - Turkmenistan.* <https://freedomhouse.org/country/turkmenistan/freedom-world/2022> (Käyty 29.8.2022)

Human Rights Watch 18.1.2022. *World Report 2022 - Turkmenistan.* <https://www.hrw.org/world-report/2022/country-chapters/turkmenistan> (Käyty 29.8.2022)

IPHR (International Partnership for Human Rights) 5.10.2021. *Turkmenistan’s government targets critics at home and abroad in its relentless crackdown on dissent.* <https://www.iphronline.org/turkmenistan-s-government-targets-critics-at-home-and-abroad-in-its-relentless-crackdown-on-dissent.html> (Käyty 22.9.2022)

Najibullah, Farangis 18.9.2022. *Turkmenistan's Ban On Abortion Paving The Way For Bribery.* RFE/RL Turkmen Service. <https://www.rferl.org/a/turkmenistan-abortion-ban-bribery-restrictions/32039527.html> (Käyty 22.9.2022)

Nazar, Naz 16.8.2018. *How Turkmenistan spies on its citizens at home and abroad.* <https://www.opendemocracy.net/en/odr/how-turkmenistan-spies-on-its-citizens/> (Käyty 22.9.2022)

Reporters Without Borders [ei päiväystä]. *Turkmenistan.* <https://rsf.org/en/country/turkmenistan> (Käyty 22.9.2022)

Schmidt, Richard 31.5.2022. *Die erste postsowjetische Dynastie Zentralasiens.* Zentralasien-Analysen 152/10.6.2022 s. 20-21. <https://laender-analysen.de/zentralasien-analysen/152/die-erste-postsowjetische-dynastie-zentralasiens/> (Käyty 12.9.2022)

Transparency International 25.1.2022. *Corruption Perceptions Index 2021.* <https://www.transparency.org/en/cpi/2021> (Käyty 2.9.2022)

Ulkoministeriö 12.9.2022. *Turkmenistan – matkustustiedote.* <https://um.fi/matkustustiedote/-/c/TM> (Käyty 12.9.2022)

Upper Tribunal (Britannian turvapaikka-asioiden valitustuomioistuin) 23.2.2022. *Appeal Number: PA/01983/2018.* <https://tribunalsdecisions.service.gov.uk/utiac/pa-01983-2018> (Käyty 2.9.2022)

USDoS (Yhdysvaltain ulkoministeriö) 12.4.2022. *2021 Country Reports on the Human Rights Practices - Turkmenistan.* <https://www.state.gov/reports/2021-country-reports-on-human-rights-practices/turkmenistan/> (Käyty 29.8.2022)

**Tietoja vastauksesta**

Kyselyvastaus on laadittu noudattaen Euroopan unionin yhteisiä suuntaviivoja lähtömaatiedon tuottamisesta (2008). Vastaus perustuu huolellisesti valittuihin lähteisiin, joista kaikki on listattu vastauksen lähdeluetteloon. Ilmeisiä ja kiistattomia tosiasioita lukuun ottamatta kaikki esitetty tieto on tarkastettu useammasta lähteestä, ellei muuta erikseen mainita. Vastauksessa esitetyt tiedot on hankittu, arvioitu ja käsitelty huolellisesti, vastausajan ollessa rajattu. Vastaus ei kuitenkaan pyri olemaan kaikenkattava, eikä sitä tule pitää yksinään minkään oleskeluluvan, pakolaisaseman tai turvapaikkahakemuksen perusteena. Vaikka jotain tapahtumaa, henkilöä tai organisaatiota ei olisi mainittu vastauksessa, se ei tarkoita, etteikö kyseistä tapahtumaa olisi tapahtunut tai kyseistä henkilöä tai organisaatiota olisi olemassa. Vastaus ei välttämättä edusta Maahanmuuttoviraston virallista kantaa, eikä se ole poliittinen kannanotto tai oikeudellinen arvio.

**Information on the response**

This document was written by the Finnish Immigration Service´s COI Service according to the common EU-guidelines for processing factual COI (2008). It was therefore composed on the basis of carefully selected sources of information. All sources used are referenced. All information presented, except for undisputed/obvious facts has been cross-checked, unless stated otherwise. The information provided has been researched, evaluated and processed with utmost care within a limited time frame. However, this document does not pretend to be exhaustive. Neither is this document conclusive as to the merit of any particular claim to a residence permit, refugee status, or asylum. If a certain event, person or organization is not mentioned in the document, this does not mean that the event has not taken place or that the person or organization does not exist. The information in the document does not necessarily reflect the opinion of the authority and makes no political or judicial statement whatsoever.

1. Human Rights Watch 18.1.2022 (korjattu versio). [↑](#footnote-ref-1)
2. Freedom House 28.2.2022. Vain Turkmenistan ja Pohjois-Korea ovat olleet vähiten vapaiden maiden luokassa (7 pisteessä, tällä hetkellä 11 maata) yhtämittaisesti vuodesta 1993. [↑](#footnote-ref-2)
3. Zentralasien-Analysen 10.6.2022. [↑](#footnote-ref-3)
4. Reporters Without Borders [ei päiväystä]. Security indicator -sijoitus 142., neljän muun indikaattorin 169.-179. kaikkiaan 180 maasta. [↑](#footnote-ref-4)
5. Schmidt 31.5.2022. [↑](#footnote-ref-5)
6. Amnesty International 29.3.2022. [↑](#footnote-ref-6)
7. USDoS 12.4.2022. [↑](#footnote-ref-7)
8. Najibullah 18.9.2022. [↑](#footnote-ref-8)
9. Human Rights Watch 18.1.2022. [↑](#footnote-ref-9)
10. Naz 16.8.2018. [↑](#footnote-ref-10)
11. USDoS 12.4.2022, 1 E ja 4; Freedom House 28.2.2022, C 2. [↑](#footnote-ref-11)
12. Freedom House 28.2.2022, F 1. [↑](#footnote-ref-12)
13. Reporters Without Borders [ei päiväystä]; IPHR 5.10.2021. [↑](#footnote-ref-13)
14. Transparency International 25.1.2022. Suomi on jaetulla sijalla 1.-3. [↑](#footnote-ref-14)
15. USDoS 12.4.2022, 6 ja 7 E. [↑](#footnote-ref-15)
16. Freedom House 28.2.2022, B 4. [↑](#footnote-ref-16)
17. Human Rights Watch 18.1.2022; USDoS 12.4.2022, 1 E; IPHR 5.10.2021. [↑](#footnote-ref-17)
18. IPHR 5.10.2021. [↑](#footnote-ref-18)
19. Amnesty International 29.3.2022; Human Rights Watch 18.1.2022; Freedom House 28.2.2022, G 4; IPHR 5.10.2021; Naz 16.8.2022. [↑](#footnote-ref-19)
20. Human Rights Watch 18.1.2022; Freedom House 28.2.2022, C 3; IPHR 5.10.2021. [↑](#footnote-ref-20)
21. Freedom House 28.2.2022, G 1. [↑](#footnote-ref-21)
22. USDoS 12.4.2022, 2 D; Freedom House 28.2.2022, G 1; Upper Tribunal 23.2.2022, 31-33 (tohtori Luca Anceschin 23.4.2021 antama todistus). [↑](#footnote-ref-22)
23. USDoS 12.4.2022, 2 D. [↑](#footnote-ref-23)
24. Human Rights Watch 18.1.2022. [↑](#footnote-ref-24)
25. Freedom House 28.2.2022, G 1. [↑](#footnote-ref-25)
26. Human Rights Watch 18.1.2022. [↑](#footnote-ref-26)
27. USDoS 12.4.2022, 1 E ja 2 D; Freedom House 28.2.2022, G 1. [↑](#footnote-ref-27)
28. USDoS 12.4.2022, 2 D. [↑](#footnote-ref-28)
29. IPHR 5.10.2021. [↑](#footnote-ref-29)